Diari Oficial de la Generalitat Valenciana


Sumari del DOGV 4221, del 04-04-2002 (2002/3222)

ORDRE de 8 de març de 2002, de la Conselleria de Cultura i Educació, per la qual es convoquen els Premis 2002 de la Comunitat Valenciana a la integració dels temes transversals en el currículum.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4221

Data del DOGV
:   04-04-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/3222


Data del document
:   08-03-2002

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * mètode pedagògic
    * distinció honorífica
    * premi cultural
    * personal docent

ORDRE de 8 de març de 2002, de la Conselleria de Cultura i Educació, per la qual es convoquen els Premis 2002 de la Comunitat Valenciana a la integració dels temes transversals en el currículum. [2002/3222]
  
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 2.3, establix, entre altres, els següents principis que regulen l'activitat educativa: la formació personalitzada, que propicie una educació integral en coneixements, destreses i valors morals de l'alumnat en tots els àmbits de la vida: personal, familiar, social i professional; l'efectiva igualtat de drets entre els sexes i el rebuig a tot classe de discriminació; el respecte a totes les cultures; el foment dels hàbits de comportament democràtic; la relació amb l'entorn social, econòmic i cultural; i la formació en el respecte i defensa del medi ambient.
  
Esta formació personalitzada ha d'integrar una educació en els valors morals que han inspirat el model d'Estat Social i Democràtic de Dret que establix per a Espanya la nostra Constitució. Valors morals que han anat emergint al llarg de la Història com: la Llibertat, la Igualtat i, finalment, la Solidaritat. Valor, este, que inspira una sèrie de drets que s'han anat plasmant en successives declaracions de l'ONU, com resultat de fòrums i conferències internacionals: el dret a viure en un món saludable, el dret a la qualitat de vida, a la pau, a la igualtat d'oportunitats entre dones i homes, al respecte a la pròpia cultura, a gaudir d'una naturalesa conservada i sostenible, a la seguretat vial, a la informació i a la protecció dels legítims interessos dels consumidors, etc.
  
Estos drets configuren una sèrie d'àmbits educatius: educació per a la pau, per a la salut, per a la igualtat d'oportunitats entre els sexes, educació ambiental, educació sexual, educació del consumidor i educació vial, que junt amb l'educació moral i cívica, es conceben com ?temes transversals?, perquè no corresponen de mode exclusiu a una única àrea o matèria del currículum, sinó que són temes que han d'estar presents de manera global en els objectius i continguts de totes les àrees i matèries dels diferents currículums.
  
Estos temes transversals no constituixen una relació tancada, perquè es referixen a problemes i realitats que estan vius en l'àmbit social, i que tenen una base ètica d'interés comú i universal. El seu aprenentatge oferix respostes i desenrotlla en l'alumnat actituds personals davant de problemes bàsics i actuals de la convivència.
  
Estos problemes amb què s'enfronta la nostra societat no poden ser aliens als continguts escolars a pesar de la seua recent aparició. És necessari que l'alumnat dels distints nivells i etapes educatives tinga l'ocasió de reflexionar i, en conseqüència, arribe a adquirir actituds i comportaments basats en opcions de valor lliurement assumides.
  
Per això, els Decrets que establixen el currículum dels distints nivells i etapes educatives a la Comunitat Valenciana, disposen que l'educació moral i cívica, l'educació per a la pau, per a la salut, per a la igualtat d'oportunitats entre dones i homes, l'educació ambiental, l'educació sexual, l'educació del consumidor i l'educació vial, estaran presents a través de les diferents àrees i matèries al llarg de tots els nivells i etapes.
  
D'esta forma, el sistema educatiu se suma als esforços que realitzen els governs i diverses institucions no governamentals per a resoldre les situacions i problemes a què responen estos temes. Així, el Govern de la Generalitat Valenciana ha promulgat la Llei 1/94, de 28 de març, de Salut Escolar; la Llei 3/97, de 16 de juny, sobre Drogodependències i Altres Trastorns Adictius; ha aprovat el I Pla de la SIDA de la Comunitat Valenciana, per Decret 168/97, de 13 de maig; així com el Pla d'Igualtat d'Oportunitats entre Homes i Dones (2001-2004), per Acord de 10 de juliol del 2001.
  
Així mateix, determinades dates socialment assenyalades i celebracions específiques poden servir per a cridar l'atenció sobre estos grans problemes. Així, l'Organització de Nacions Unides ha proclamat l'any 2002 com a Any Internacional per al Turisme Ecològic i Any Internacional de les Muntanyes.
  
No obstant, encara que s'aprofite la ressonància de les celebracions específiques, la inclusió dels temes transversals ha de realitzar-se en les activitats educatives habituals del centre docent, a través de la seua integració en el currículum. Entés este de forma àmplia, no sols com la prescripció del que cal ensenyar, sinó com la concreció i el desenrotllament que han de fer els centres docents a partir del seu context, de les característiques del seu alumnat, dels seus recursos i la seua organització.
  
En conseqüència, és convenient convocar estos premis per a estimular l'elaboració de materials didàctics que ajuden a integrar els temes transversals en el Projecte Educatiu del Centre, els Projectes Curriculars d'etapa, les Programacions Docents i les mateixes Unitats Didàctiques.
  
Per la qual cosa, i fent ús de les atribucions conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer. Convocatòria
  
1. Es convoquen els Premis 2002 de la Comunitat Valenciana a la integració dels temes transversals en el currículum.
  
2. S'aproven les bases per què es regirà la convocatòria, que figuren com annex I. També s'aproven els models d'instància individual i per a grups que figuren en els annexos II i III respectivament.
  
Segon. Finançament
  
1. Els Premis comptaran amb una dotació màxima de 42.070 euros, que serà finançada a càrrec de la línia de subvenció T3152000 del programa 421.30 del pressupost de la Generalitat Valenciana per a l'exercici de 2002, d'acord amb la següent distribució:
  
Un premi de 6.000 euros.
  
Dos premis de 4.500 euros.
  
Quatre premis de 3.000 euros.
  
Deu premis de 1.500 euros.
  
2. A més, es podran concedir mencions honorífiques, sense dotació econòmica, si la qualitat dels treballs presentats i no premiats ho permet, a parer del jurat.
  
3. El jurat podrà declarar deserts alguns dels premis.
  
DISPOSICIONS FINALS
  
Primera
  
Es delega en la Direcció General d'Ordenació i Innovació Educativa i Política Lingüística la facultat de resoldre la convocatòria, se l'autoritza per a adoptar les mesures oportunes per al compliment i el desenrotllament d'esta orde i també per a resoldre totes les incidències que es plantegen en la seua interpretació i execució.
  
Segona
  
L'entrada en vigor d'esta orde serà l'endemà de la publicació en el Diari Oficial de la Generalitat Valenciana.
  
Conforme establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 8, 14 i 46 de la Llei Reguladora de la Jurisdicció Contenciós Administrativa, la present Orde, que posa fi a la via administrativa, podrà ser recorreguda potestativament en reposició o ben cabrà plantejar directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura i Educació en el termini d'un mes a comptar des de l'endemà de la publicació.
  
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
València, 8 de març de 2002
  
El conseller de Cultura i Educació
  
p.s.r. (art. 4.1 Decret 111/2000,
  
DOGV. núm. 3798, de 21 de juliol)
  
La subsecretària
  
CARMEN NÁCHER PÉREZ
  
ANNEX I
  
Bases per a la concessió dels Premis 2002 de la Comunitat Valenciana a la integració dels temes transversals en el currículum.
  
Primera. Objectius
  
Estimular l'elaboració de materials didàctics que faciliten la labor docent en la integració dels temes transversals en el currículum.
  
Afavorir que els centres docents organitzen la seua pròpia activitat d'acord amb els valors que estos temes transversals configuren.
  
Fomentar la formació del professorat a través de la innovació i investigació educativa en el tractament dels temes transversals.
  
Segona. Destinataris i forma de participació
  
1.Destinataris. Podrà participar en la convocatòria:
  
a) El personal docent que està en actiu o que exercix funcions de suport escolar en centres docents públics i privats de la Comunitat Valenciana o en programes municipals d'EPA, dels nivells no universitaris.
  
b) El personal que exercix la funció inspectora o que ocupa llocs de treball classificats com a docents en la relació de llocs de treball de la Conselleria de Cultura i Educació.
  
2. Forma de participació.
  
El personal assenyalat en el punt anterior podrà participar individualment o com a grup de treball.
  
Tercera. Condicions de participació
  
1. Les persones que opten a estos Premis hauran de presentar materials didàctics que tinguen caràcter innovador i aplicació pràctica per a integrar els temes transversals en el Projecte Educatiu, els Projectes Curriculars d'Etapa, les Programacions Docents i les Unitats Didàctiques, tenint com a referència el currículum de la Comunitat Valenciana de qualsevol dels nivells i etapes del sistema educatiu no universitari.
  
2. Els dits materials versaran sobre: educació per a la igualtat d'oportunitats entre homes i dones, educació moral i cívica, educació ambiental, educació per a la pau, educació per a la salut, educació sexual, educació vial, educació del consumidor.
  
3. Els treballs hauran de ser originals i inèdits i podran presentar-se en qualsevol dels dos idiomes oficials de la Comunitat Valenciana i en qualsevol suport.
  
4. No podran participar aquells treballs que hagueren sigut premiats en qualsevol altra convocatòria pública o privada. Tampoc podran participar aquells treballs que es presenten a la convocatòria de Premis 2002 de la Comunitat Valenciana a la Innovació Educativa, ni a la convocatòria dels Premis 2002 de la Comunitat Valenciana a materials didàctics dirigits a l'atenció educativa de l'alumnat immigrant.
  
5. No podran presentar-se tesis doctorals ni els treballs conduents a l'obtenció de la suficiència investigadora.
  
6. Podran presentar-se materials elaborats com a conseqüència de la realització de projectes d'innovació i investigació educativa i desenrotllament del currículum, subvencionats per la Conselleria de Cultura i Educació durant els tres últims anys. En este cas haurà de comunicar-se el títol del projecte subvencionat i la convocatòria en què va ser seleccionat.
  
7. La presentació dels treballs suposa l'acceptació expressa de totes les bases de la present convocatòria.
  
Quarta. Característiques dels materials didàctics
  
Els materials didàctics que es presenten a esta convocatòria contemplaran almenys un trimestre del curs acadèmic i hauran de tindre les següents característiques:
  
a) Faran referència com a mínim a alguna de les àrees, matèries o mòduls de qualsevol dels nivells o etapes del sistema educatiu no universitari.
  
b) Contindre les següents parts:
  
- Guia del professorat, que especificarà: objectius, continguts, metodologia per a l'ús didàctic del material de l'alumnat, i criteris i instruments d'avaluació, amb referència a la programació didàctica del curs, cicle o nivell a què va dirigit. Així mateix, contindrà les referències bibliogràfiques pertinents.
  
- Material per a l'alumnat.
  
Quinta. Tramitació de les sol·licituds
  
1. Sol·licituds.
  
Les persones o els equips que desitgen prendre part en la convocatòria formularan les sol·licituds, dirigides al director general d'Ordenació i Innovació Educativa i Política Lingüística, segons el model que figura en l'annex II, quan la sol·licitud es realitze a títol individual, o segons el model de l'annex III quan es presenten com a grup de treball.
  
2. Documentació.
  
La sol·licitud s'acompanyarà dels següents documents:
  
a) El treball que es presenta (original i dos còpies) a esta convocatòria en les condicions assenyalades en la base tercera i amb les característiques que figuren en la base quarta.
  
b) Memòria descriptiva del treball (original i dos còpies), amb un màxim de 10 folis, on es reflectisquen les següents dades: persona o equip de persones que han realitzat el treball, justificació i objectius i bibliografia utilitzada. S'adjuntarà esta memòria en suport informàtic (format Word).
  
c) Certificat, nomenament o nòmina de l'any 2002, que acredite que tots els participants complixen els requisits establits en la base segona de la convocatòria.
  
3. Lloc de presentació.
  
Les sol·licituds es presentaran en el Registre General de la Conselleria de Cultura i Educació (Av. Campanar, 32; 46453. València), en les direccions Territorials de Cultura i Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada a esta per la Llei 4/1999, de 13 de gener. Quan es presenten en una oficina de Correus, es farà en sobre obert a fi que en la capçalera del primer full del document que es vol enviar, es faça constar, amb claredat, el nom de l'oficina i la data, el lloc i l'hora de la seua admissió. Els participants que no presenten directament la sol·licitud en el Registre General de la Conselleria de Cultura i Educació, hauran de comunicar el lloc de presentació de la sol·licitud al fax de la Direcció General d'Ordenació i Innovació Educativa i Política Lingüística (96/3866174).
  
4. Termini de presentació.
  
El termini de presentació finalitzarà el 6 de setembre de 2002.
  
Sexta. Procés per a la concessió dels Premis
  
1. Jurat de Selecció.
  
Els treballs presentats seran examinats i avaluats per un Jurat de Selecció constituït per:
  
President: El director general d'Ordenació i Innovació Educativa i Política Lingüística, que podrà delegar en el Vicepresident.
  
Vicepresident: El cap de l'Àrea d'Ordenació, Innovació i Formació Professional.
  
Vocals:
  
- El cap del Servei de Programes d'Innovació Educativa i Suport Escolar.
  
- El cap del Servei d'Ensenyaments en Valencià.
  
- El cap de la secció d'Extensió Educativa.
  
- Una persona en representació de l'Institut Valencià d'Avaluació i Qualitat Educativa.
  
- Una persona en representació de les següents institucions:
  
Direcció General de Comerç i Consum.
  
Direcció General de la Dona.
  
Direcció General de Drogodependències.
  
Direcció General d'Educació i Qualitat Ambiental
  
Direcció General de Justícia.
  
Direcció General de Salut Pública.
  
Direcció General de Trànsit del Ministeri de l'Interior.
  
Actuarà com a secretari del Jurat un funcionari o funcionària de la Direcció General d'Ordenació i Innovació Educativa i Política Lingüística, amb veu i vot.
  
A les reunions del Jurat podrà assistir un representant de cada u dels sindicats que formen part de la Mesa Sindical Sectorial d'Educació, que tindrà veu però no vot.
  
El Jurat tindrà facultats per a resoldre tots els dubtes que apareguen en la interpretació de les bases; podrà entrevistar els sol·licitants i comptar amb la participació d'especialistes en els temes objecte d'este concurs per a col·laborar en la valoració dels treballs presentats.
  
2. Temes prioritaris.
  
Seran objecte d'atenció prioritària els materials didàctics sobre:
  
a) La promoció de la convivència en els centres docents.
  
b) Educació per a la salut: prevenció de les drogodependències i d'altres trastorns adictius; prevenció del VIH/SIDA.
  
c) Coeducació.
  
d) Les muntanyes i el turisme ecològic en l'any internacional dedicat a estos temes.
  
3. Criteris de valoració.
  
3.1 Per a la valoració dels treballs presentats serà condició necessària la seua coherència amb el model de currículum establit en els decrets de la Comunitat Valenciana.
  
3.2 El Jurat de Selecció tindrà en compte els següents criteris:
  
a) Qualitat i rigor del treball pel seu disseny pedagògic, interés científic o didàctic, originalitat, concreció dels objectius plantejats i coherència interna.
  
b) Relació amb el Projecte Educatiu del Centre en el qual es pretén aplicar el material didàctic.
  
c) Possibilitats d'aplicació en la pràctica docent, en l'organització i funcionament del centre docent o en la programació de les seues activitats complementàries, i, si és procedent, la prèvia experimentació amb l'alumnat.
  
d) Caràcter innovador pel seu contingut, la seua metodologia, o ús de les tecnologies de la informació i la comunicació.
  
e) Rellevància en relació amb els temes prioritaris indicats en el punt 2 d'esta base.
  
f) La rellevància i volum del seu contingut respecte al total del currículum de referència.
  
g) Caràcter global del plantejament: implicació de diversos temes transversals.
  
h) Rellevància per al desenrotllament d'habilitats i actituds en l'alumnat.
  
Sèptima. Resolució de la convocatòria
  
1. El Jurat de Selecció podrà declarar deserts alguns dels Premis. Les decisions-propostes del Jurat de Selecció seran inapel·lables.
  
2. Una vegada realitzat el procés de selecció, dit Jurat, elevarà la proposta definitiva per a la concessió dels Premis al director general d'Ordenació i Innovació Educativa i Política Lingüística, qui resoldrà la convocatòria per delegació del conseller de Cultura i Educació.
  
3. La resolució de la convocatòria, es notificarà a les persones interessades i es publicarà en el Diari Oficial de la Generalitat Valenciana.
  
Octava. Pagament dels Premis
  
1. El pagament de l'import corresponent als premis es realitzarà per transferència bancària a nom de l'autor o autora si el treball és individual. En el cas que el treball siga de grup, este establirà en la sol·licitud si el pagament es realitzarà al coordinador o al grup, i en quin percentatge es distribuirà entre este.
  
2. Els premis estaran subjectes a retenció fiscal, d'acord amb el que establix l'article 92 del Reglament de l'Impost sobre la Renda de les Persones Físiques, aprovat pel Reial Decret 214/99, de 5 de febrer (BOE 9-2-99) i modificat pel Reial Decret 1968/99, de 23 de desembre (BOE 30-12-99).
  
3. Quan les persones beneficiàries dels premis tinguen assignada una dotació individual superior a 1.803'04 euros hauran de presentar certificat actualitzat d'estar al corrent de les obligacions tributàries i, si és procedent, amb la Seguretat Social, expedida per l'Agència de l'administració Tributària i de la Seguretat Social, així com certificat de la Conselleria d'Economia i Hisenda i l'últim rebut de l'Impost d'Activitats Econòmiques, segons el que disposa l'Orde de 30 de maig de 1996, de la Conselleria d'Economia i Hisenda (DOGV 21-6-96). En cas de no estar obligats a presentar els documents que es tracte, per mitjà de declaració responsable.
  
4. Tota alteració de les condicions que s'han tingut en compte per a la concessió dels premis podrà modificar la resolució de concessió. Les persones beneficiàries queden sotmeses, en la part que se'ls puga aplicar, al que prescriuen els articles 47 i 47 bis de la Llei d'Hisenda Pública de la Generalitat Valenciana i seran causes de reintegrament de les quantitats percebudes las previstes en l'articulo 47.9 de la mencionada Llei.
  
Novena. Certificat.
  
1. L'Orde de 9 de juny de 1994, de la Conselleria d'Educació i Ciència, per la qual es regula la convocatòria, reconeixement, certificat i registre de les activitats de formació permanent del professorat (DOGV 17-8-94), en el seu apartat quinze, considera les activitats d'innovació educativa com una modalitat de formació. En conseqüència, el certificat corresponent als treballs premiats, incloent les mencions honorífiques, en esta convocatòria, que serà personal per a cada una de les persones participants, s'emetrà conforme disposa la mencionada Orde.
  
2. En qualsevol cas, se certificarà un màxim de 100 hores.
  
Deu. Publicació
  
La Conselleria de Cultura i Educació es reserva el dret a la reproducció, publicació i difusió dels materials premiats, així com a guardar un exemplar d'estos per al seu dipòsit en el CEFIRE corresponent a la zona on desenrotlla la seua activitat docent l'autor o autora, el coordinador o coordinadora dels materials premiats.
  
Respecte als materials que puguen ser publicats, els autors es comprometran per escrit a cedir els drets d'explotació de la primera edició a la Generalitat Valenciana. Per a successives edicions es convindrà amb els respectius autors les condicions oportunes.
  
La publicació dels materials per compte de l'autor o autora o per una altra entitat durant el període d'un any, a comptar des de la data de la publicació de la resolució d'esta convocatòria en el Diari Oficial de la Generalitat Valenciana haurà de ser autoritzada per escrit per la Direcció General d'Ordenació i Innovació Educativa i Política Lingüística.
  
Així mateix, els autors queden compromesos quan la Direcció General d'Ordenació i Innovació Educativa i Política Lingüística ho demande, a elaborar les modificacions necessàries en els documents finals dels materials perquè es puguen publicar totalment o parcialment en el format més adequat.